OʻZBEKISTON RESPUBLIKASINING 2006 YILGI INVESTITSIYa DASTURI TOʻGʻRISIDA
(resolution, 2021-04-30)

Respublika iqtisodiyotida tarkibiy islohotlarni yanada chuqurlashtirish, korxonalarning investitsiya faoliyatini avj oldirish va ishlab chiqarishni xususiylashtirish, modernizatsiyalash, texnik jihatdan qayta qurollantirish va rekonstruksiya qilish dasturlarini amalga oshirish, ishchi kuchi koʻp boʻlgan mintaqalarda yangi ish joylarini yaratish, Oʻzbekiston iqtisodiyotini barqaror va dinamik tarzda rivojlantirishga erishish uchun xorijiy kredit mablagʻlaridan samarali foydalanish maqsadida: 1. Oʻzbekiston Respublikasi Iqtisodiyot vazirligi tomonidan Moliya vazirligi, Tashqi iqtisodiy aloqalar, investitsiyalar va savdo vazirligi, boshqa manfaatdor vazirliklar, idoralar va xoʻjalik birlashmalari bilan birgalikda ishlab chiqilgan Oʻzbekiston Respublikasining 2006-yilgi Investitsiya dasturi asosiy parametrlari hamda ijtimoiy soha obyektlarini foydalanishga topshirish prognozi 1 va 2-ilovalarga* muvofiq maʼqullansin. Ularda investitsiyalarni iqtisodiyotning ustuvor tarmoqlarini rivojlantirishga, korxonalarni modernizatsiya qilish va texnologik jihatdan yangilashga, ishga tushiriladigan obyektlar qurilishini nihoyasiga yetkazish va tugallanmagan qurilishlar hajmini qisqartirishga jamlanishi nazarda tutiladi. 2. Quyidagilar tasdiqlansin: davlat budjeti mablagʻlari hisobidan 2006-yilgi markazlashtirilgan kapital mablagʻlar limitlari 3-ilovaga muvofiq*; budjetdan tashqari Respublika maktab taʼlimi jamgʻarmasi mablagʻlari hisobidan 2006-yilgi markazlashtirilgan kapital mablagʻlar limitlari 3a-ilovaga* muvofiq; budjetdan tashqari Respublika yoʻl jamgʻarmasi mablagʻlari hisobidan 2006 va 2007-yillarda avtomobil yoʻllari qurish hamda rekonstruksiya qilish dasturini amalga oshirish uchun markazlashtirilgan kapital mablagʻlar limitlari 4 va 4a-ilovalarga* muvofiq; Oʻzbekiston Respublikasi Hukumatining kafolati bilan xorijiy kreditlarni jalb etgan holda amalga oshiriladigan 2006-yilgi investitsiya loyihalarining aniq dasturi 5-ilovaga* muvofiq. 3. Quyidagilar maʼqullansin: toʻgʻridan toʻgʻri xorijiy investitsiyalar va kreditlarni jalb etgan holda amalga oshiriladigan 2006-yilgi investitsiya loyihalarining aniq dasturi 6-ilovaga* muvofiq; ustuvor investitsiya takliflarining yigʻma roʻyxati 7-ilovaga* muvofiq. 4. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar va idoralar — buyurtmachilar: 2005-yilning 1-dekabrigacha Oʻzbekiston Respublikasi “Davarxitektqurilish” qoʻmitasi bilan birgalikda 2006-yilda yangidan boshlanadigan obyektlar boʻyicha tanlov savdolari oʻtkazilishini hamda pudrat tashkilotlari bilan birgalikda 2006-yilning 1-yanvarigacha boʻlgan holatga koʻra keyingi yilga oʻtuvchi obyektlarning qoldiq qiymatini qayta hisoblab chiqishni taʼminlasinlar; Oʻzbekiston Respublikasi Moliya vazirligi va uning joylardagi organlariga, shuningdek xizmat koʻrsatuvchi banklarga rasmiylashtirish hamda moliyalashni ochish maqsadida taqdim qilish uchun tanlov savdolarining natijalariga koʻra yangidan boshlanadigan obyektlar boʻyicha belgilangan muddatlarda pudrat shartnomalari tuzilishini taʼminlasinlar va qurilishlarning titul roʻyxatlarini tasdiqlasinlar; 2005-yilning 15-dekabrigacha 2006-yilgi qurilishlarning uzil-kesil aniq roʻyxatlarini kelishib olish uchun Oʻzbekiston Respublikasi Iqtisodiyot vazirligi va Moliya vazirligiga taqdim etsinlar. 5. Oʻzbekiston Respublikasi Iqtisodiyot vazirligi Moliya vazirligi bilan birgalikda ikki hafta muddatda obyektlar boʻyicha 2006-yilgi qurilishlarning buyurtmachilar tomonidan taqdim etilgan aniq roʻyxatlarini koʻrib chiqsin hamda Oʻzbekiston Respublikasi Vazirlar Mahkamasining majlisida muhokama qilish va maʼqullash uchun oʻz takliflarini bersin. 6. Oʻzbekiston Respublikasi Vazirlar Mahkamasi 2006-yilning 1-yanvarigacha 2006-yilgi investitsiya dasturi boʻyicha qaror qabul qilsin, bunda qurilishi tugallanmagan obyektlarni qisqartirishga va mablagʻlarni yuqori darajada tayyor holda ishga tushiriladigan obyektlarga jamlashga, ularning oʻz vaqtida foydalanishga topshirilishi uchun buyurtmachilar va pudratchilarning masʼuliyatini oshirishga alohida eʼtibor qaratsin. 7. Oʻzbekiston Respublikasi “Davarxitektqurilish” qoʻmitasi: loyiha va qurilish-montaj ishlarining sifati, shahar qurilishi toʻgʻrisidagi qonun hujjatlariga, shaharsozlik normalari, qoida va standartlariga investitsiya loyihalari amalga oshiriladigan davr mobaynida rioya etilishi ustidan nazoratni amalga oshirsin; tanlov savdolari natijalari boʻyicha tuzilgan shartnoma majburiyatlari ijrosi monitoringi olib borilishini, markazlashtirilgan manbalar hisobidan moliyalashtiriladigan obyektlar qurilishi muddatlari va shartnoma majburiyatlari bajarilishi ustidan nazorat amalga oshirilishini taʼminlasin. 2006-yilning har choragi yakunlari boʻyicha monitoring natijalari toʻgʻrisida Oʻzbekiston Respublikasi Vazirlar Mahkamasiga maʼlumot berib turilsin. 8. Xorijiy sarmoyalar ishtirokidagi yirik va muhim strategik investitsiya loyihalarini amalga oshirish boʻyicha Muvofiqlashtiruvchi kengashga Oʻzbekiston Respublikasi Iqtisodiyot vazirligi, Moliya vazirligi hamda Tashqi iqtisodiy aloqalar, investitsiyalar va savdo vazirligining qoʻshma taqdimnomasi boʻyicha 2006-yil mobaynida tasdiqlangan Investitsiya dasturining umumiy parametrlari doirasida investitsiya loyihalarining aniq dasturiga va ayrim buyurtmachilar boʻyicha kapital mablagʻlar limitlariga aniqliklar kiritish, shu jumladan investitsiya loyihalarini yigʻma roʻyxatdan aniq dastur qismiga yoki aniq dasturdan yigʻma roʻyxatga oʻtkazish huquqi; Oʻzbekiston Respublikasi Iqtisodiyot vazirligiga Moliya vazirligi bilan kelishilgan holda tasdiqlangan limitlar doirasida oʻtkazilgan tanlov savdolari hamda ayrim qurilish va obyektlar boʻyicha mablagʻlarning amalda oʻzlashtirilishini hisobga olgan holda buyurtmachilar qurilishlarining aniq roʻyxatiga oʻzgartishlar kiritish huquqi berilsin. 9. Belgilansinki, markazlashtirilgan kapital mablagʻlar hisobidan bajariladigan investitsiya loyihalarini amalga oshirish jarayonida loyiha yoki ekspert tashkilotining aybi bilan yoʻl qoʻyilgan qoʻshimcha hajmdagi ish va xarajatlar aniqlangan taqdirda mazkur loyihani ishlab chiqish yoki ekspertizadan oʻtkazish uchun toʻlangan pulning hammasi ana shu tashkilotlardan davlat budjeti daromadiga olib qoʻyilishi lozim. 10. Oʻzbekiston Respublikasi Monopoliyadan chiqarish, raqobat va tadbirkorlikni qoʻllab-quvvatlash davlat qoʻmitasi “Davarxitektqurilish” qoʻmitasi va Moliya vazirligi bilan birgalikda markazlashtirilgan kapital mablagʻlar hisobidan amalga oshiriladigan kapital qurilishda narxlarning shakllantirilishi ustidan doimiy nazorat oʻrnatsin va bajarilayotgan ishlarning natijalarini har chorakda Vazirlar Mahkamasiga taqdim etib tursin. 11. Ushbu qarorning ijrosini nazorat qilish Oʻzbekiston Respublikasi Bosh vazirining oʻrinbosarlari V.A. Golishev va N.M. Xanov zimmalariga yuklansin.